**Notă informativă**

**la proiectul** **hotărîrii Guvernului pentru aprobarea Programului de supraveghere, control şi eradicare a rabiei la vulpi în Republica Moldova**

Vulpea reprezintă rezervorul natural al rabiei și vectorul principal al răspândirii ei în populațiile de animale sălbatice și domestice.

În acest context, începând cu anul 1989, vaccinarea antirabică orală a vulpilor a fost instrumentul principal în eliminarea rabiei silvatice din multe state ale Europei. Începând cu anul 1991, unele ţări europene au reușit să elimine rabia din populațiile de mamifere terestre, mai ales din populațiile de vulpi roșii: Olanda (1991), Elveția (1999), Franța (2000), Belgia și Luxemburg (2001), Republica Cehă (2004) și să obțină astfel statutul de ţări “libere de rabie”. Alte state europene au implementat programe multianuale de eradicare a rabiei la vulpi, prin care au reușit să scadă în mod semnificativ, după intervale de timp cuprinse între cinci și zece ani, incidența rabiei, iar la animalele domestice nu au mai fost declarate cazuri pozitive.

Acționând în conformitate cu regulile stabilite la nivel comunitar, statele membre ale Uniunii Europene au căpătat, după ani de aplicare a acestor reguli, statutul de țări „libere de rabie” sau au redus semnificativ numărul cazurilor.

În perioada anilor 1981-2009, în Republica Moldova, din punct de vedere epidemiologic, prevalența rabiei a fost caracterizată ca relativ uniformă, numărul cazurilor de rabie atât la animalele salbatice, cât și la animalele domestice, situându-se între 4 și 65 de cazuri anual. În anul 2010 au fost înregistrate 111 cazuri de rabie, din care 31 la vulpi. În anul 2012, au fost înregistrate 131 de cazuri, din care 24 cazuri la vulpi.

Prin centrele locale de combatere a bolilor, Subdiviziunile teritoriale pentru siguranța alimentelor în comun cu autoritățile locale au luat măsurile specifice pentru eradicarea bolii. În cazul depistării animalelor sălbatice sau domestice pozitive au notificat Ministerul Sănătății, Ministerul Agriculturii și Industriei Alimentare, Asociaţia Obştească „Societatea Vânătorilor şi Pescarilor din Moldova”, primăriile, pentru luarea măsurilor complementare celor întreprinse de serviciile sanitar-veterinare.

În conformitate cu prevederile art. 29 din Legea nr. 221 din 19.10.2007 privind activitatea sanitar-veterinară Agenţia Naţională pentru Siguranţa Alimentelor elaborează şi pune în aplicare, prin intermediul subdiviziunilor teritoriale pentru siguranţa alimentelor, programe naţionale de eradicare a unor boli ce evoluează pe teritoriul Republicii Moldova, de prevenire şi control al unor boli emergente sau exotice pentru populaţiile de animale.

În acest context, Republica Moldova, prin Agenția Națională pentru Siguranța Alimentelor, a elaborat proiectul Programului de supraveghere, control și eradicare a rabiei la vulpi. Proiectul Programului menţionat a fost transmis către Comisia Europeană ca fiind eligibil pentru cofinanțare.

Pentru anul 2016 este planificată vaccinarea vulpilor în conformitate cu programul elaborat și includerea, în calitate de subprogram al României, în intenţia creării zonei bufer de 50 de km de la hotarul Republicii Moldova cu România.

Pentru a facilita implementarea programelor de supraveghere, control și eradicare a rabiei la vulpi începând cu anul 2016, a fost elaborat prezentul proiect de Hotărâre de Guvern pentru aprobarea programului de supraveghere, control şi eradicare a rabiei la vulpi în Republica Moldova.

În comparație cu metodele convenționale de control al rabiei în populațiile sălbatice, vaccinarea orală este, fără îndoială, cea mai eficientă metodă utilizată până în prezent.

Ca rezultat al utilizării acestei metode, mai multe statele membre ale Uniunii Europene au devenit, pe parcursul acțiunilor susținute pe parcursul mai multor ani, libere de această zoonoză majoră.

Datorită evoluției endemice a rabiei la vulpi pe teritoriul Republicii Moldova, în contextul lipsei vaccinării antirabice în populațiile silvatice de vulpi și a mesajelor de interdicție a mișcării animalelor de companie din Republica Moldova spre spațiul european, comisia DG SANTE a evaluat proiectul Programului de supraveghere, control şi eradicare a rabiei la vulpe în Republica Moldova pentru anii 2016-2020 și a atenţionat asupra posibilităţii includerii Programului Republicii Moldova în Programul de eradicare, combatere și control a rabiei a României, în calitate de subprogram, cu petrecerea vaccinării aeriene a zonei bufer de 50 km de la hotarul Republicii Moldova cu România, cu finanțare din partea Comisiei Europene. Implementarea prevederilor Programului menţionat pe întreg teritoriul Republicii Moldova se va realiza din fonduri aferente Agenţiei Naţionale pentru Siguranţa Alimentelor, în limita prevederilor bugetare aprobate acestei instituţii, în vederea implementării programelor anuale şi multianuale aprobate.

Potrivit prevederilor proiectului de hotărâre a Guvernului menționat, Programul de supraveghere, control și eradicare a rabiei la vulpi în Republica Moldova, se va desfășura pe întreg teritoriul Republicii Moldova până la dobândirea de către aceasta a statutului de țară „liberă de rabie” și se va aplica la întregul efectiv de vulpi.

**Viceministru Eduard GRAMA**

*Ex. Maxim Sîrbu (ANSA)*

*Tel. 022-210203*